Урысые Федерацием хэт Республикэхэм ащыщ лъэпкъ IофшIэхэм зэхэсыгъо яIагъ ныдэлъфыбзэхэм апае\nШэмбэт, Мэкъуогъум и 30 2018 18:04\nНалщыч щыщ активистхэр\nМэкъуогъум и 30-м, Урысые Федерацием хэт Республикэхэм ащылажьэрэ зэфэшъхьаф зэхэт купхэр ыкIи цIыфэу лъэпкъ Iоф зэрихьэхэрэм видео зэхэсыгъо яIагъ. Ахэр ныдылъфыбзэхэм апае Урысые Федерацием ипарламент законэу къыщыдагъэкIыщтым зэрэдрамыгъащтэрэр ыкIи ащ зэрэпэуцожьыщт шIыкIэхэм игъэкIотыгъэу тегущыIагъэх.\nВидео зэхэсыгъом Республикэ 12-м ащыщхэр хэлэжьагъэх. Ахэр: Адыгэ Республикэ, Къэбэртае-Бэлкъар, Къэрэщэй-Черкес, Осетие, Дагестан, Татарстан, Бащкирие, Чубащие, Алтай, Мари-Эл, Саха-Якутия, Коми.\nЗэхэсыгъом хэлэжьагъэхэм зэдращтагъ ныдэлъфыбзэхэр къаухъумэным пае зэкъотхэу зэдэлэжьэнхэу ыкIи Урысые Федерацием щыпсэурэ лъэпкъхэм я конгресс (зэфэс) зыфиIорэ хасэу джырэблагъэ зэхащагъэм пстэури хэхьэнхэу ыкIи ащ игъогукIэ Iоф зэдашIэнэу. Джащ фэдэу ныдэлъфыбзэхэр къэухъумэгъэным афэгъэхьыгъэ Iофыгъохэр зэдагъэцэкIэнэу зэдращтагъ.\nУрысые Федерацием икъэралыгъуабзэр Урысыбзэу зэрэщытым фэдэу Урысые Федерацием хэт Республикэхэми къэралыгъуабзэхэр яIах (Адыгабзэ, Татарбзэ ыкIи нэмыкIхэр). Непэ, а къэралыгъуабзэхэр еджапIэхэм ачIэлъых ыкIи а бзэхэм еджэнхэ фаеу щыт. ЗаконкIэу къыдагъэкIынэу ыужь зитхэм зэритымкIэ Урысыбзэ закъор ары уеджэн фаеу еджапIэмэ ачIэлъыщтыр, адрэ бзэхэм уеджэн фаеу щытыжьыщтэп (фаер еджэщт фамыер еджэщтэп).\nСурэтым итхэр: Мыекъопэ ыкIи Налщыч щыщ активистхэр видео зэхэсыгъом хэлажьэх.\nМыекъуапэ щыщ активистхэр\nЕджагъэх 1062 фэдизэрэ\nНэмыкI материалэу мы категорием ехьылIагъэу: « Тыркуем ис Адыгэхэм мырэзэныгъэ-зэхахьэ ашIыщт ныдэлъфыбзэхэм афэгъэхьыгъэ законкIэ къызэрэдагъэкIыщтым пае Адыгэ Республикэмрэ Араб Зэгот Эмиратымрэ зэдэлэжьэщтых »